Likumprojekts

**Grozījumi Autoceļu lietošanas nodevas likumā**

Izdarīt Autoceļu lietošanas nodevas likumā (Latvijas Republikas Saeimas un Ministru Kabineta Ziņotājs, 2009, 2., 15. nr.; Latvijas Vēstnesis, 2010, 206. nr.; 2013, 194., 232. nr.; 2014, 123., 214. nr.; 2016, 241. nr.; 2017, 156. nr.; 2019, 75. nr.) šādus grozījumus:

1.  8. pantā:

izslēgt ceturtās daļas otro teikumu;

izteikt piekto daļu šādā redakcijā:

"(5) Informāciju, kas saņemta no tehniskajiem līdzekļiem, nodod apstrādei valsts akciju sabiedrībai "Ceļu satiksmes drošības direkcija". Valsts akciju sabiedrība "Ceļu satiksmes drošības direkcija" transportlīdzekļu un to vadītāju valsts reģistrā apstrādā minēto informāciju, sagatavo lēmuma projektu par administratīvā soda piemērošanu un nosūta to Valsts policijai izvērtēšanai un lēmuma pieņemšanai par administratīvā soda piemērošanu, bet pēc minētā Valsts policijas lēmuma pieņemšanas to paziņo personai, kas saucama pie administratīvās atbildības, kā arī veic atsevišķas Administratīvās atbildības likumā noteiktās darbības, kas saistītas ar piemēroto naudas sodu izpildi."

2. Papildināt 9. pantu ar otro teikumu šādā redakcijā:

"Personai, kurai piemērots administratīvais sods, līdz šajā likumā noteiktā administratīvā pārkāpuma lietā piemērotā naudas soda samaksai ir liegts izsniegt transportlīdzekļa vadītāja apliecību, veikt personas īpašumā (turējumā, valdījumā) esoša transportlīdzekļa valsts tehnisko apskati un reģistrācijas darbības transportlīdzekļu un to vadītāju valsts reģistrā vai traktortehnikas un tās vadītāju informatīvajā sistēmā, izņemot transportlīdzekļa norakstīšanu un transportlīdzekļa reģistrācijas pārtraukšanu uz laiku, nododot numura zīmes."

3. Izslēgt 9.1 pantu.

4. Papildināt likumu ar 11. un 12. pantu šādā redakcijā:

"**11. pants. Administratīvā atbildība par autoceļu lietošanas nodevas maksāšanas noteikumu neievērošanu**

(1) Par likumā noteiktā valsts autoceļa posma lietošanu, ja autoceļu lietošanas nodeva nav samaksāta pilnā apmērā, piemēro naudas sodu transportlīdzekļa īpašniekam, turētājam vai pārvadātājam no sešdesmit līdz simt naudas soda vienībām.

(2) Par likumā noteiktā valsts autoceļa posma lietošanu, ja autoceļu lietošanas nodeva nav samaksāta, piemēro naudas sodu transportlīdzekļa īpašniekam, turētājam vai pārvadātājam no simt līdz divsimt naudas soda vienībām.

**12. pants. Kompetence administratīvo pārkāpumu procesā**

Administratīvā pārkāpuma procesu par šā likuma 11. pantā paredzētajiem pārkāpumiem veic Valsts policija."

Likums stājas spēkā vienlaikus ar Administratīvās atbildības likumu.

Satiksmes ministrs

T. Linkaits